पाएं अपने शहर की ताज़ा ख़बरें और फ्री ई-पेपरडाउनलोड करें
मुजफ्फरपुर। एक्यूट इंसेफ्लाइटिस सिंड्रोम (एईएस) के मामले एक बार फिर सामने आए हैं। पिछले चौबीस घंटों के दौरान मुजफ्फरपुर के दो अस्पतालों में भर्ती चार बच्चों की एईएस से मौत हो गई है। इस वर्ष एईएस से मरने वालों की संख्या 10 हो गई है। मुजफ्फरपुर में स्वास्थ्य विभाग के एक अधिकारी ने शुक्रवार को बताया कि पिछले चौबीस घंटों के दौरान श्रीकृष्ण मेडिकल कॉलेज अस्पताल (एसकेएमसीएच) में तीन और केजरीवाल अस्पताल में एक बच्चे की मौत एईएस के कारण हुई है।
इसके साथ ही अब तक एईएस से मरने वालों की संख्या 10 तक पहुंच गई है। गुरुवार को केजरीवाल अस्पताल में एक तथा एसकेएमसीएच में दो नए एईएस के मरीजों को भर्ती कराया गया है। एसकेएमसीएच के शिशु रोग विभागाध्यक्ष डॉ. ब्रजमोहन ने बताया कि पूर्व निर्धारित तालिका के अनुसार चिकित्सकों एवं कर्मचारियों को 24 घंटे अस्पताल में ड्यूटी पर तैनात किया गया है।
उन्होंने कहा कि पिछले दो दिनों से क्षेत्र में हो रही बारिश और तापमान में आई गिरावट के कारण अब मरीजों की संख्या में कमी आने की संभावना है। उल्लेखनीय है कि पिछले वर्ष राज्य के विभिन्न इलाकों में एईएस से 200 से ज्यादा बच्चों की मौत हुई थी।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva zho_Hant eng_Latn